אלן טרסקוט

אלן טרסקוט ודורותי היידן-טרסקוט
אלן טרסקוט (באנגלית: Alan Fraser Truscott; 16 באפריל 1925 - 4 בספטמבר 2005) היה שחקן ברידג' בריטי ואמריקאי. טרסקוט גם כתב וערך בנושא ברידג'. הוא כתב מדור ברידג' יומי במשך 41 שנים בעיתון הניו יורק טיימס בשנים 2005-1964. היה עורך ראשי של האנציקלופדיה הרשמית לברידג' בשנים 1964 - 2002.

== ביוגרפיה בבריטניה ==
טרסקוט נולד בבריקסטון שבדרום לונדון רבתי. בשנות ה-40 וה-50 של המאה העשרים הצטיין בשחמט.

טרסקוט שירת במשך שלוש שנים בצי הבריטי המלכותי לקראת סיום מלחמת העולם השנייה ואחריה. החל משנת 1947 הוא למד באוניברסיטת אוקספורד אותה יצג בשחמט ובברידג'. בגיל 26 שיחק בנבחרת בריטניה בברידג' שזכתה במדליית הארד באליפות אירופה בשנת 1951. טרסקוט שיחק בנבחרת עם Robert d'Unienville, שותפו מאוניברסיטת אוקספורד. בנבחרת שיחקו גם טרנס ריס ושותפו בוריס שפירו. טרסקוט שיחק פעמיים נוספות בנבחרת בריטניה באליפות אירופה. ב-1958 שיחק עם Maurice Harrison-Gray והיה שותף לזכייה במקום השני. גם ב-1958 שיחקו איתם בנבחרת ריס ושפירו. בשנת 1961 זכתה הנבחרת הבריטית במקום הראשון. שותפו של טרסקוט היה Tony Priday.

== ביוגרפיה בארצות הברית ==
ריצ'רד פריי, מנהל הפרסומים של התאגדות הברידג' האמריקאית (ACBL), שכר את טרסקוט לתפקיד של עריכה באנציקלופדיה הרשמית לברידג', שהייתה כבר בשלבי כתיבה ולתפקיד של עריכת העיתון לחברי ההתאגדות. 
טרסקוט עבר עם אשתו הראשונה, גלוריה גילינג, ושלושת ילדיו להתגורר בניו יורק. החל מה-1 בינואר 1964 ערך גם את מדור הברידג' של הניו יורק טיימס. בשנת 1971 התגרש ובשנת 1972 נשא לאישה את דורותי היידן. היידן הייתה מורה למתמטיקה שהפכה לשחקנית ברידג' מקצוענית ובשיאה דורגה ראשונה בעולם בין הנשים.
בשנת 2005 נפטר ממחלת הסרטן.

טרסקוט רץ ריצת מרתון במרתון ניו יורק בשנת 1986. היה לו זיכרון פנומנלי למילים של שירים הומוריסטיים והוא הצטיין גם במשחקים כמו בוטיצ'לי וCutlery Game. במשך כל חייו לא עישן סיגריה, לא שתה קפה או תה ולא ענד טבעת.

==הישגים בולטים==
=== הישגים בתחרויות ===
====אליפויות צפון-אמריקה====
3 פעמים זכה באליפויות צפון-אמריקה ופעמיים סיים במקום השני, על פי הפירוט הבא:
* מקום ראשון בזוגות מעורבים בשנת 1989
* מקום ראשון בקבוצות מעורבות (Master Mixed Teams) בשנת 1985. בשנת 1972 סיים במקום שני באותה תחרות.
* מקום ראשון באליפות לקבוצות בשיטה השווייצרית בשנת 1987. בשנת 1994 סיים במקום שני באותה תחרות.

====אליפויות אירופה====
זכייה אחת באליפות אירופה לקבוצות פתוחות בשנת 1961. מקום שני באותה תחרות בשנת 1958.

=== אותות כבוד ===
* 2001, ACBL Hall of Fame 
* Blackwood Award 2001

==תרומתו כתאורטיקן ככותב ועורך==
טרסקוט היה העורך הראשי של שש מהדורות של האנציקלופדיה הרשמית לברידג' במשך יותר מ-30 שנים. הוא כתב וערך את מדור הברידג' של הניו יורק טיימס בשנים 1964–2005. בנוסף לכך כתב 21 ספרי ברידג'. חמישה מהם נכתבו ביחד עם אחרים: שניים עם רעיתו דורותי היידן. שניים עם ג'ורג' רוזנקרנץ ואחד ביחד עם שותפיו לעריכת האנציקלופדיה הרשמית לברידג', אלברט מורהד ופיליפ אדלר.
טרסקוט פיתח בשנות ה-90 של המאה העשרים את שיטת ההכרזה Truscott Symmetric Relay Opening Bids זוהי שיטת הכרזה הדומה לשיטת ההכרזה Precision. השיטה מבוססת על תפיסה של Symmetric Relay, שפותחה על יד שחקני ברידג' בניו זילנד. טרסקוט פיתח גם שיטת הגנה נגד הכרזות פתיחה חזקות באמצעותה ניתן להראות סדרה אחת ארוכה או שתי סדרות ארוכות.

==פרשת בואנוס איירס==
באליפות העולם לקבוצות (Bermuda Bowl), שנערכה בשנת 1965 בבואנוס איירס הושעו טרנס ריס ושותפו בוריס שפירו (Boris Schapiro) מהתחרות בעוון העברה אי-חוקית של מידע ביניהם במהלך המשחק.
ההאשמה נבעה מתלונה של נבחרת ארצות הברית. במפגש בין שתי הנבחרות שם לב השחקן האמריקאי ב. ג'יי בקר (B. Jay Becker), שותפה של דורותי היידן, שריס מחזיק את הקלפים באופן מוזר עם שתי אצבעות בצורת האות V. הוא היה מתעלם מכך לולא שם לב מאוחר יותר, שגם שפירו מחזיק את הקלפים באותו אופן. בייקר שיתף בחשדות את שותפתו היידן את קפטן הנבחרת האמריקאית ג'ון גרבר ואת טרסקוט. 

לטרסקוט ולרעיתו לעתיד היידן היה תפקיד מרכזי בחשיפת שיטת הרמאות של שותפיו לשעבר לנבחרת בריטניה. טרסקוט אף העיד לפני הוועדה שדנה בענינם.

==ראו גם==
* דורותי היידן-טרסקוט
* טרנס ריס
* ג'רמי פלינט
* אדגר קפלן

==קישורים חיצוניים==
<div class="mw-content-ltr">
* [https://web.archive.org/web/20170702030404/http://www.acbl.org/about-acbl/hall-of-fame/members/truscott-alan/ TRUSCOTT,ALAN] ACBL
* [http://www.worldbridge.org/people/person.asp?qryid=297 Alan Fraser TRUSCOTT] WBF
* Edward Winter [http://www.chesshistory.com/winter/extra/bridge.html Chess and Bridge]
* [http://www.nytimes.com/2015/04/30/crosswords/bridge/a-tireless-champion-of-the-game.html?rref=collection%2Ftimestopic%2FBridge%20(Card%20Game)&action=click&contentCollection=timestopics&region=stream&module=stream_unit&version=latest&contentPlacement=7&pgtype=collection&_r=0 A Tireless Champion of the Game] New York Times,April 29,2015
* [http://www.acbl.org/about-acbl/hall-of-fame/induction-by-year Hall of Fame introduced by year] ACBL
* [https://web.archive.org/web/20161102035426/http://www.bridgeguys.com/Conventions/truscott_symmetric_relay_opening_bids.html TRUSCOTT Symmetric Relay Opening Bids,] Bridgeguys
* [http://www.bridgeguys.com/Conventions/defense_to_artificial_opening_bids_truscott.html TRUSCOTT Defense To Artificial Openings ,] Bridgeguys
* [http://www.chessgames.com/player/alan_fraser_truscott.html?kpage=1 The Chess Games of Alan Fraser TRUSCOTT ,] Chessgames.com
</div>

==הערות שוליים==

קטגוריה:ניו יורק: אישים
קטגוריה:שחקני ברידג' אמריקאים
קטגוריה:שחקני ברידג' בריטים
קטגוריה:שחמטאים בריטים
קטגוריה:בוגרי אוניברסיטת אוקספורד
קטגוריה:אמריקאים שנולדו ב-1925
קטגוריה:אמריקאים שנפטרו ב-2005